Resolució 183/XI del Parlament de Catalunya, sobre la persecució de càrrecs electes per haver donat suport a la Resolució 1/XI

250-00364/11

Adopció

Comissió de Justícia, sessió 6, 23.06.2016, DSPC-C 157

Publicació: BOPC 171

La Comissió de Justícia, en la sessió tinguda el dia 23 de juny de 2016, ha debatut el text de la Proposta de resolució sobre els càrrecs electes perseguits per haver donat suport a la Resolució 1/XI (tram. 250-00364/11), presentada pel Grup Parlamentari de la Candidatura d’Unitat Popular - Crida Constituent, i les esmenes presentades pel Grup Parlamentari Socialista (reg. 29111) i pel Grup Parlamentari de Junts pel Sí (reg. 29482).

Finalment, d’acord amb l’article 165 del Reglament, ha adoptat la següent

Resolució

1. El Parlament de Catalunya reprova el fiscal en cap de l’Audiència Nacional, Javier Zaragoza, per la circular en què dóna instruccions de persecució dels càrrecs electes catalans.

2. El Parlament de Catalunya dóna ple suport als càrrecs electes catalans investigats i perseguits per haver donat suport a la Resolució 1/XI.

3. El Parlament de Catalunya constata:

a) El caràcter antidemocràtic evident de les institucions judicials espanyoles i la vulneració evident dels drets fonamentals i polítics dels catalans mitjançant la persecució dels càrrecs electes.

b) La voluntat d’instrumentalització política dels òrgans jurisdiccionals per part del Govern de l’Estat, amb la intenció de vulnerar els drets fonamentals i polítics dels càrrecs electes catalans, la qual cosa impedeix que compleixin el mandat rebut de la ciutadania.

4. El Parlament de Catalunya insta el Govern a traslladar les qüestions a què fa referència el punt 3 als organismes internacionals corresponents en matèria de drets humans.

Palau del Parlament, 23 de juny de 2016

El secretari de la Comissió, Lluís Guinó i Subirós, el president de la Comissió, Germà Gordó i Aubarell